b'\n_START_ARTICLE_\nHelsingin Sanomat\n_START_SECTION_\nP\xc3\xa4iv\xc3\xa4lehti\n_START_PARAGRAPH_\nLehti perustettiin nimell\xc3\xa4 P\xc3\xa4iv\xc3\xa4lehti vuonna 1889 alun perin nuorsuomalaisten \xc3\xa4\xc3\xa4nenkannattajaksi. Lehden perustajia olivat muun muassa Eero Erkko, Juhani Aho ja Arvid J\xc3\xa4rnefelt. Ensimm\xc3\xa4inen n\xc3\xa4ytenumero ilmestyi 16. marraskuuta 1889, mutta s\xc3\xa4\xc3\xa4nn\xc3\xb6llinen ilmestyminen kuusi kertaa viikossa alkoi vasta vuoden 1890 alkupuolella. Vuonna 1894 p\xc3\xa4iv\xc3\xa4lehtel\xc3\xa4isten \xe2\x80\x9dnuorten\xe2\x80\x9d piiriss\xc3\xa4 perustettiin nuorsuomalainen puolue.\n_START_SECTION_\nHelsingin Sanomat aloittaa\n_START_PARAGRAPH_\nViranomaiset lakkauttivat P\xc3\xa4iv\xc3\xa4lehden 3. hein\xc3\xa4kuuta 1904 sen viitattua ep\xc3\xa4suorasti mutta hyv\xc3\xa4ksyv\xc3\xa4sti kenraalikuvern\xc3\xb6\xc3\xb6ri Nikolai Bobrikovin murhaan. Jo kev\xc3\xa4\xc3\xa4ll\xc3\xa4 1903 Bobrikov oli karkottanut lehden perustajan Eero Erkon maasta yhdess\xc3\xa4 muiden johtavien perustuslaillisten kanssa. P\xc3\xa4iv\xc3\xa4lehden tilalle perustettiin kuitenkin saman tien Helsingin Sanomat, jonka ensimm\xc3\xa4inen numero ilmestyi 7. hein\xc3\xa4kuuta 1904. Samalla perustettiin my\xc3\xb6s kustannusyhti\xc3\xb6 Sanoma Osakeyhti\xc3\xb6 (sittemmin Sanoma News, nyk. Sanoma Media Finland), joka kuuluu nykyisin Sanoma-yhtym\xc3\xa4\xc3\xa4n._NEWLINE_Valtiollisen tilanteen muututtua Bobrikovin murhan j\xc3\xa4lkeen Eero Erkko saattoi palata Suomeen 1905, ja h\xc3\xa4n astui seuraavana vuonna Helsingin Sanomien johtoon. Suomen suurin lehti Helsingin Sanomista tuli vuonna 1914, jolloin se alkoi ilmesty\xc3\xa4 seitsenp\xc3\xa4iv\xc3\xa4isen\xc3\xa4.\n_START_SECTION_\nItsen\xc3\xa4isyyden alku\n_START_PARAGRAPH_\nLehti oli ensimm\xc3\xa4isin\xc3\xa4 vuosikymmenin\xc3\xa4\xc3\xa4n suomenkielinen liberalismin lippulaiva. Se oli 1904\xe2\x80\x931918 Nuorsuomalaisen puolueen ja 1918\xe2\x80\x931932 Kansallisen Edistyspuolueen p\xc3\xa4\xc3\xa4-\xc3\xa4\xc3\xa4nenkannattaja. Lehteen kirjoitti aktiivisesti useita tunnettuja Edistyspuolueen poliitikkoja, kuten K. J. St\xc3\xa5hlberg, Rudolf Holsti ja Heikki Ritavuori._NEWLINE_Eero Erkon kuoltua vuonna 1927 h\xc3\xa4nen pojastaan Eljas Erkosta tuli sek\xc3\xa4 Helsingin Sanomien p\xc3\xa4\xc3\xa4toimittaja ett\xc3\xa4 Sanoma Osakeyhti\xc3\xb6n toimitusjohtaja. Eljas Erkon aikana Helsingin Sanomat julistautui puolueettomaksi lehdeksi 1932, joskin sen linja s\xc3\xa4ilyi l\xc3\xa4hell\xc3\xa4 Edistyspuoluetta aina puolueen hajoamiseen vuonna 1951 saakka.\n_START_SECTION_\nIlta-Sanomain perustaminen\n_START_PARAGRAPH_\nHelmikuussa 1932, M\xc3\xa4nts\xc3\xa4l\xc3\xa4n kapinan sytytty\xc3\xa4, lehdelle luotiin nopeasti oma iltapainos Ilta-Sanomat. Erkko arvioi kapinan olevan niin suuri ja t\xc3\xa4rke\xc3\xa4 uutinen, ett\xc3\xa4 vanhanaikaiset kaupungilla kiert\xc3\xa4v\xc3\xa4t s\xc3\xa4hk\xc3\xb6sanomat eiv\xc3\xa4t riitt\xc3\xa4isi sen raportoimiseen. Kapinauutisoinnissaan lehti esiintyi laillisuusrintaman ja hallituksen tukijana. Ilta-Sanomat ilmestyi Helsingin Sanomien iltapainoksena vuoteen 1949, jolloin se irtautui omaksi lehdekseen. Eljas Erkko luopui p\xc3\xa4\xc3\xa4toimittajuudesta 1938 noustessaan Cajanderin hallituksen ulkoministeriksi, ja uudeksi p\xc3\xa4\xc3\xa4toimittajaksi valittiin ulkomaantoimittaja Yrj\xc3\xb6 Niiniluoto.\n_START_SECTION_\nSotienj\xc3\xa4lkeinen aika\n_START_PARAGRAPH_\nToisen maailmansodan j\xc3\xa4lkeiset vuosikymmenet olivat Helsingin Sanomille pitk\xc3\xa4n kasvun aikaa. Vuonna 1954 siit\xc3\xa4 tuli Pohjoismaiden suurin tilauslehti yli 236\xc2\xa0000 kappaleen arkilevikill\xc3\xa4 ja l\xc3\xa4hes 260\xc2\xa0000 kappaleen sunnuntailevikill\xc3\xa4. Lehte\xc3\xa4 yli kaksi vuosikymment\xc3\xa4 johtaneen Yrj\xc3\xb6 Niiniluodon kuoltua 1961 p\xc3\xa4\xc3\xa4toimitus uudistettiin: entisen yhden p\xc3\xa4\xc3\xa4toimittajan tilalle tulivat vastaava p\xc3\xa4\xc3\xa4toimittaja sek\xc3\xa4 yhdest\xc3\xa4 kolmeen alempaa p\xc3\xa4\xc3\xa4toimittajaa. Vuonna 1967 Sanomain ammattikoulun yhteyteen perustettiin oma toimittajakoulu. Lehte\xc3\xa4 painettiin toimituksen vieress\xc3\xa4 Ludviginkadulla vuoteen 1977 asti. Tuolloin painatus koki teknisen vallankumouksen, kun Sanomalan painolaitos vihittiin k\xc3\xa4ytt\xc3\xb6\xc3\xb6n Vantaan Martinlaaksossa. Lehden sivut siirrettiin Ludviginkadulta Sanomalaan s\xc3\xa4hk\xc3\xb6isesti radiolinkin kautta.\n_START_SECTION_\nSuuruuden vuodet\n_START_PARAGRAPH_\nHelsingin Sanomista tuli Pohjoismaiden suurin aamulehti vuonna 1981, kun sen arkilevikki ylitti 400\xc2\xa0000 kappaleen rajan. Ajanjakson tunnettuihin toimittajiin kuuluivat muiden muassa teatteriarvostelija Jukka Kajava ja musiikkiarvostelija Seppo Heikinheimo sek\xc3\xa4 lehden pitk\xc3\xa4aikainen pilapiirt\xc3\xa4j\xc3\xa4 Kari Suomalainen. Seuraavien vuosikymmenten aikana lehteen perustettiin kaksi liitett\xc3\xa4. Vuonna 1983 aloitti ilmestymisens\xc3\xa4 pitki\xc3\xa4 aikakauslehtim\xc3\xa4isi\xc3\xa4 artikkeleita sis\xc3\xa4lt\xc3\xa4v\xc3\xa4, kiilt\xc3\xa4v\xc3\xa4lle paperille painettu Kuukausiliite. Viihteellisempi, nuorekkaalle lukijakunnalle tarkoitettu viikkoliite Nyt alkoi ilmesty\xc3\xa4 1995. Lehden internet-versio avattiin vuonna 1996 nimell\xc3\xa4 Verkkoliite. Verkkopalvelun nimi ja verkko-osoite (www.helsinginsanomat.fi) muuttuivat muotoon HS.fi vuonna 2006.\n_START_SECTION_\nVuosituhannen vaihduttua\n_START_PARAGRAPH_\nVuonna 2005 perustettiin Helsingin Sanomat Oy, joka sulautui takaisin emoyhti\xc3\xb6\xc3\xb6ns\xc3\xa4 Sanoma News Oy:hyn 2009. Vuonna 2005 Helsingin Sanomat osti Radio Helsingin._NEWLINE_Sunnuntain 8. lokakuuta 2006 p\xc3\xa4\xc3\xa4kirjoituksessa p\xc3\xa4\xc3\xa4toimittaja Janne Virkkunen ilmoitti lehden tukevan Suomen NATO-j\xc3\xa4senyytt\xc3\xa4._NEWLINE_Vuonna 2007 Aatos Erkko toivoi Helsingin Sanomien jatkavan "liberaalilla linjallaan". Samalla h\xc3\xa4n ilmoitti, ettei puutu lehden toimitukseen.\n_START_SECTION_\nUudistusten aikaa\n_START_PARAGRAPH_\nMarraskuussa 2011 Helsingin Sanomien ja Nelosen uutistoimitoimitukset yhdistyiv\xc3\xa4t._NEWLINE_Huhtikuussa 2012 Helsingin Sanomat otti ensimm\xc3\xa4isen\xc3\xa4 suomalaisena mediatalona tarjontaan mukaan lehden ja tablettitietokoneen yhteistilauksen. Marraskuussa 2012 lehden internet-sivuille pystytettiin maksumuuri. Ilmaiseksi saa lukea viisi uutista viikossa ja etusivua._NEWLINE_Sanoman hallitus p\xc3\xa4\xc3\xa4tti 31. hein\xc3\xa4kuuta 2012, ett\xc3\xa4 lehti siirtyy tabloidikokoon tiistaista 8. tammikuuta 2013 alkaen. Tuotantoteknisist\xc3\xa4 syist\xc3\xa4 muutosta edelt\xc3\xa4v\xc3\xa4n\xc3\xa4 maanantaina lehte\xc3\xa4 ei julkaistu, joten sunnuntain, loppiaisen 6. tammikuuta lehti j\xc3\xa4i viimeiseksi broadsheet-kokoiseksi. Loppuvuodesta 2012 ilmoitettiin my\xc3\xb6s lehden englanninkielisen verkkojulkaisun lopettamisesta._NEWLINE_Toukokuussa 2013 Mikael Pentik\xc3\xa4inen erotettiin vastaavan p\xc3\xa4\xc3\xa4toimittajan teht\xc3\xa4v\xc3\xa4st\xc3\xa4. Potkuja perusteltiin luottamuspulalla. V\xc3\xa4liaikaiseksi vastaavaksi p\xc3\xa4\xc3\xa4toimittajaksi valittiin Riikka Ven\xc3\xa4l\xc3\xa4inen. Syyskuussa 2013 Kaius Niemi aloitti lehden vastaavana p\xc3\xa4\xc3\xa4toimittajana. Syksyll\xc3\xa4 2013 Helsingin Sanomat myi Radio Helsingin. Vuonna 2013 lehden levikki oli 313\xc2\xa0062 ja sunnuntailevikki 352\xc2\xa0541._NEWLINE_Elokuussa 2014 Helsingin Sanomat alkoi julkaista vain internetiss\xc3\xa4 ilmestyv\xc3\xa4\xc3\xa4 iltapainosta. Painos ilmestyy kello 16.30 ja on nimelt\xc3\xa4\xc3\xa4n HS Ilta.\n_START_SECTION_\nP\xc3\xa4\xc3\xa4toimittajat\n_START_PARAGRAPH_\nVuoteen 1961 asti Helsingin Sanomilla oli yksi p\xc3\xa4\xc3\xa4toimittaja, poikkeuksena 1920\xe2\x80\x931930-luvun vaihde, jolloin Eljas Erkko ja W. W. Tuomioja jakoivat p\xc3\xa4\xc3\xa4toimittajuuden nelj\xc3\xa4n vuoden ajan. Vuodesta 1961 eteenp\xc3\xa4in lehdell\xc3\xa4 on ollut vastaava p\xc3\xa4\xc3\xa4toimittaja sek\xc3\xa4 yhdest\xc3\xa4 kolmeen alempaa p\xc3\xa4\xc3\xa4toimittajaa.\n_START_SECTION_\nLevikin kehitys\n_START_PARAGRAPH_\nHelsingin Sanomien lehden levikki vuosina 2001\xe2\x80\x932017:'